ສປຊ ປະນາມ ການສັງຫານ ກຳລັງຮັກສາ ສັນຕິພາບ ໃນຄອງ​ໂກ
ເລຂາທິການ​ໃຫຍ່​ ສປຊ ທ່ານ Ban Ki-moon​ ​​ປະນາມການສັງຫານ ກຳລັງຮັກສາສັນຕິພາບ ປາກິສຖານຄົນນຶ່ງ ໃນສາທາລະນະລັດປະຊາທິປະໄຕຄອງໂກ.
ເລຂາທິການໃຫຍ່ຂອງອົງການສະຫະປະຊາຊາດ ທ່ານ Ban Ki-moon ໄດ້ປະນາມ ການສັງຫານ ທະຫານຮັກສາຄວາມ ສະຫງົບຊາວປາກີສຖານຄົນນຶ່ງ ທີ່ທໍາງານໃນກອງກໍາລັງຮັກສາ ສັນຕິພາບຂອງອົງການສະຫະປະຊາຊາດ ຢູ່ໃນສາທາລະນະລັດ ປະຊາທິປະໄຕຄອງໂກ ຫລື DRC ໃນຄໍາຖະແຫລງສະບັບນຶ່ງທີ່ນໍາອອກເປີດເຜີຍໃນແລງວັນອັງ ຄານວານນີ້ ໂຄສົກຂອງທ່ານ Ban ເວົ້າວ່າ ພະນັກງານດັ່ງກ່າວ ນັ້ນ ໄດ້ຖືກສັງຫານໃນລະຫວ່າງຂອງການໂຈມຕີ ໂດຍພວກກຸ່ມ ທີ່ບໍ່ຮູ້ວ່າແມ່ນຝ່າຍໃດ ຕໍ່ຂະບວນລົດທະຫານຂອງອົງການສະຫະ ປະຊາຊາດໃນແຂວງ Kivu ໃຕ້ ທາງພາກຕາເວັນອອກຂອງ ຄອງໂກ ທີ່ມີຊາຍແດນຕິດກັບ ປະເທດRwanda ແລະ Burundi ຍັງບໍ່ມີລາຍລະອຽດ ກ່ຽວກັບເຂດທີ່ຖືກໂຈມຕີ ຫລືວ່າລັກສະນະຂອງການໂຈມຕີ ໜ່ວຍຮັກສາສັນຕິພາບຂອງສະຫະປະຊາຊາດ ທີ່ປະຕິບັດການຢູ່ໃນຂົງເຂດນັ້ນ ເອີ້ນຫຍໍ້ວ່າ MONUSCO ກໍາລັງທໍາການສືບສວນສອບສວນຢູ່ ປາກິສຖານມີທະຫານຮັກສາສັນຕິພາບ ຫຼາຍກ່ວາ 3,000 ຄົນໃນສາທາລະນະລັດ ປະຊາທິປະໄຕຄອງໂກ ຊຶ່ງເຮັດປາກິສຖານໃຫ້ເປັນປະເທດທີ່ມີທະຫານປະກອບສ່ວນ ຫລາຍທີ່ສຸດໃນກອງກໍາລັງ MONUSCO ທີ່ມີພະນັກງານໃນເຄື່ອງແບບ ປະມານ 19,000 ຄົນ